钦定古今图书集成/明伦汇编/官常典/第720卷 > 刘存 陈知新
## 钦定古今图书集成/明伦汇编/官常典/第720卷 > 刘存 陈知新

按《十国春秋》：存，泌阳人也。骁悍善用兵，事太祖，积功
至舒州团练使。天复三年，副李神福攻杜洪于鄂州，
不能下。天祐元年，神福还广陵，存代为招讨使。明年，
将兵迫鄂城下，焚其城，城中兵突围而出，诸将请亟
击之，存曰：“击之复入则城愈固，听其去，城可取也。”是
日城破，禽洪送广陵，太祖乃以存为鄂州观察使。未
几，充西南面都招讨使，取岳州，乘胜与岳州刺史陈
知新将舟师伐楚，大败于浏阳，存、知新皆见执。楚武
穆王数闻二人名，欲活之，存与知新大骂曰：“昔岁宣
城脱吾刃下，今日之败，乃天亡我，我肯事汝以求活
邪？我岂负杨氏者！”武穆知不可屈，乃杀之，岳州复入
于楚。知新时以刺史为团练使，积官光禄大夫，检校
尚书左仆射，兼御史大夫。